Hallein
Hallein je grad i općina na zapadu Austrije od 20,607 stanovnika.

Hallein je administrativni centar Okruga Hallein i drugi po veličini grad u Saveznoj zemlji Salzburg, nakon Salzburga.

Geografske karakteristike 

Hallein leži u kotlini rijeke Salzach iznad koje se steru planine masiva Untersberg.

Hallein je udaljen 15 km južno od centra Salzburga, a nedaleko je i bavarska granica.

Historija 

Još su Kelti u 7. vijeku pne. počeli iskapati sol kod Dürrnberga i trgovati njime.

Od kad je taj kraj 15. pne. postao rimska Provincija Noricum smanjila se eksploatacija soli u Dürrenbergu, najvjerovatnije zbog uvoza morske soli.

Za srednjeg vijeka naselje je prvi put dokumentirano 1198. kao slanište, u 13. vijeku mjesto se zove Salina iz kog se vremenom ustalio naziv Hallein (od keltske riječi hall za sol).

Proizvodnja soli nastavljena je pod patronatom salzburgških biskupa i trajala je čitav milenij. Visoka cijena i monopol u tom dijelu Alpa osiguravali su biskupima vijekovima više od polovice njihova ukupnog prihoda. Sol je bila temelj njihova bogatstva sa kojim su podizali raskošne rezidencije po Salzburgu.

Hallein je u 16. vijeku izrastao u najveće trgovište solju, pa se nešto od tog bogatsva osjetilo i u životu njegovih stanovnika i rudara.

Gubitak češkog tržišta, a nakon tog i bavarskog nakon izgubljenog rata oko soli sa Bavarskim vojvodstvom doveo je do osiromašenja grada i njegovih rudara. Nakon tog je između 1731 - 1732 uslijedio progon protestanata pa je 780 rudara sa svojim porodicama napustilo grad i zemlju.

Nadbiskupija Salzburg izgubila je samostalnost u vrijeme napoleonskih ratova, pa je kraj - 1816. konačno podpao pod
Austrijsko Carstvo, kojemu je trgovina solju bila u drugom planu.

Preokret se dogodio između 1854. - 1862. kad je na otoku Perner u Salzachu podignuta nova solana. U drugoj polovici 19. vijeka podignute su tvornice cementa, cigareta i papira u pokušaju da se preokrene zavisnost o jednoj robi.

Između 1954. - 1955. izvršena je modernizacija solane, ali joj to nije puno pomoglo jer je 1989. zatvorena.

Danas se napušteni pogoni solane koriste kao pozornica Salzburgškog festivala, Međunarodne ljetne akademije i Halleinskog foruma kulture.

Poznati sugrađani 

 Franz Xaver Gruber (1787. - 1863.) kompozitor autor božićne pjesme pjesme Stille Nacht, heilige Nacht, koji je dobar dio života proveo i umro u Halleinu.

Izvori

Vanjske veze 

 Službene stranice Halleina 

Gradovi i naselja Okruga Salzburg
Gradovi u Austriji